Kommissionens afgørelse

af 26. marts 2003

om ændring af Kommissionens forretningsorden

(meddelt under nummer K(2003) 972)

(2003/246/EF, Euratom)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 218, stk. 2,

under henvisning til traktaten om oprettelse af Det Europæiske Atomenergifællesskab, særlig artikel 131,

under henvisning til traktaten om Den Europæiske Union, særlig artikel 28, stk. 1, og artikel 41, stk. 1 -

TRUFFET FØLGENDE AFGØRELSE:

Artikel 1

Kommissionens forskrifter for operationelle procedurer for forvaltning af krisesituationer, der er knyttet som bilag til denne afgørelse, indsættes herved i Kommissionens forretningsorden som et bilag hertil.

Artikel 2

Denne afgørelse afløser den afgørelse, der blev vedtaget den 5. marts 2003, og som har samme titel.

Artikel 3

Denne afgørelse træder i kraft og anvendes fra den 26. marts 2003.

Udfærdiget i Bruxelles, den 26. marts 2003.

På Kommissionens vegne

Neil Kinnock

Næstformand

BILAG

KOMMISSIONENS FORSKRIFTER FOR OPERATIONELLE PROCEDURER FOR KRISEFORVALTNING

Ud fra følgende betragtninger:

(1) Kommissionen bør fastsætte procedurer, som gør det muligt at forvalte krisesituationer og navnlig at sikre, at alle nødvendige beslutninger kan træffes så effektivt og hurtigt som muligt, samtidig med at det sikres, at de forbliver under politisk kontrol.

(2) Det er nødvendigt for Kommissionen at fastlægge en operationel struktur for kriseforvaltning.

(3) Efter Kommissionens sikkerhedsforskrifter(1), der indgår som et bilag til Kommissionens forretningsorden, er et medlem af Kommissionen ansvarligt for sikkerhedsspørgsmål og for gennemførelsen af Kommissionens sikkerhedspolitik.

(4) De generelle principper, der er fastlagt i punkt 2 i bilaget til sikkerhedsforskrifterne, omfatter også legalitet, åbenhed, ansvarlighed og subsidiaritet (forholdsmæssig), som finder tilsvarende anvendelse på kriseforvaltning.

Artikel 1

Sikkerhedskontoret integreres i Generaldirektoratet for Personale og Administration og fungerer under kontrol af en direktør for Kommissionens Sikkerhedskontor, der er ansvarlig over for det medlem af Kommissionen, som har ansvaret for sikkerhedsspørgsmål.

Artikel 2

1. Krisesystemet består af en forvaltningsgruppe, et operativt team og et overvågningsteam.

2. Forvaltningsgruppen mødes under ledelse af vicegeneralsekretæren. Den består af et medlem af formandens kabinet og af det medlem af Kommissionen, der har ansvaret for sikkerhedsspørgsmål, direktøren for Kommissionens Sikkerhedskontor, generaldirektørerne for Den Juridiske Tjeneste, Personale og Administration og Presse og Kommunikation samt andre personer, som vicegeneralsekretæren finder hensigtsmæssige ud fra de foreliggende omstændigheder.

Den skal rådgive Kommissionen og navnlig det medlem af Kommissionen, der har ansvaret for sikkerhedsspørgsmål, om relevante foranstaltninger, der skal træffes for at beskytte Kommissionens personale og aktiver, og sikre dens funktionsdygtighed i tilfælde af en krise.

3. Formanden, det medlem af Kommissionen, der har ansvaret for sikkerhedsspørgsmål, og hvert medlem af Kommissionen, der er involveret i krisen, holdes underrettet om krisens udvikling af forvaltningsgruppens formand.

4. En beredskabstjeneste, hvor mindst to tjenestemænd konstant er til stede, er operativ hele døgnet syv dage om ugen, således at Sikkerhedskontoret kan udføre sine opgaver.

Artikel 3

1. Det medlem af Kommissionen, der har ansvaret for sikkerhedsspørgsmål, kan til enhver tid instruere direktøren for Kommissionens Sikkerhedskontor om at iværksætte kriseforvaltningssystemet.

2. Direktøren for Kommissionens Sikkerhedskontor kan på eget initiativ træffe beslutning om, at der ud fra de foreliggende oplysninger bør iværksættes et kriseforvaltningssystem.

Artikel 4

For at gøre det muligt at træffe beslutninger tilstrækkeligt hurtigt til at sikre, at Kommissionens personale, oplysninger, bygninger og andre aktiver beskyttes mod enhver trussel, og sikre dens funktionsdygtighed i situationer, der er så presserende, at de normale beslutningstagningsprocedurer ikke kan anvendes, fastsættes følgende:

1) Det medlem af Kommissionen, der har ansvaret for sikkerhedsspørgsmål, kan træffe enhver beslutning, han finder nødvendig for at beskytte Kommissionens personale og aktiver mod en sådan trussel.

2) I ekstremt presserende situationer kan direktøren for Kommissionens Sikkerhedskontor træffe beslutninger svarende til beslutningerne i henhold til stk. 1, om muligt i samråd med forvaltningsgruppen. Enhver brug af disse beføjelser rapporteres straks til det medlem af Kommissionen, der har ansvaret for sikkerhedsspørgsmål, til stillingtagen og, hvis det er relevant, godkendelse, ændring eller tilbagekaldelse.

3) I ekstremt presserende situationer kan lederen af et kommissionskontor eller en kommissionsdelegation eller af en repræsentation eller regional repræsentation i medlemsstaterne træffe beslutninger svarende til beslutningerne i henhold til stk. 1. Enhver brug af disse beføjelser rapporteres straks til det medlem af Kommissionen, der har ansvaret for sikkerhedsspørgsmål, til stillingtagen og, hvis det er relevant, godkendelse, ændring eller tilbagekaldelse.

4) Enhver beslutning, der træffes i henhold til nr. 1) til 3), forelægges på kollegiets næste møde til stillingtagen og, hvis det er relevant, godkendelse, ændring eller tilbagekaldelse.

Artikel 5

Artikel 5 i Kommissionens afgørelse K(94) 2129 ophæves.

(1) EFT L 317 af 3.12.2001, s. 1.